เกินคาด! KKP ไตรมาส 3 กวาดกำไรทะลุ 2 พันล้าน รับรายได้ดอกเบี้ย-ค่าฟีเพิ่ม  
โตกว่าคาด! KKP ไตรมาส 3 กวาดกำไรทะลุ 2 พันล้าน โต 41% ดัน 9 เดือนแตะ 6.17 พันล้าน โต 44% อานิสงส์รายได้ดอกเบี้ย-ค่าธรรมเนียมเพิ่มขึ้น
โตกว่าคาด! KKP ไตรมาส 3 กวาดกำไรทะลุ 2 พันล้าน โต 41% ดัน 9 เดือนแตะ 6.17 พันล้าน โต 44% อานิสงส์รายได้ดอกเบี้ย-ค่าธรรมเนียมเพิ่มขึ้น
18 ต.ค. 2565

ธนาคารเกียรตินาคินภัทร จำกัด (มหาชน) หรือ KKP รายงานผลการดำเนินงานงวดไตรมาส 3/65 และงวด 9 เดือนแรกของปี 65 มีกำไรสุทธิ ดังนี้

สำหรับผลประกอบการงวดไตรมาส 3/65 บริษัทมีกำไรสุทธิ อยู่ที่ 2,083 ล้านบาท เพิ่มขึ้น 40.98% จากงวดเดียวกันของปีก่อน โดยผลประกอบการที่เติบโตมาจากการปรับเพิ่มขึ้นทั้งในส่วนของรายได้ดอกเบี้ยและรายได้ค่าธรรมเนียมจากธุรกิจการให้สินเชื่อตามการขยายตัวของสินเชื่อที่ยังคงเติบโตต่อเนื่อง
โดยไตรมาส 3/65 รายได้ดอกเบี้ยสุทธิปรับเพิ่มขึ้น 24.9% จากการที่สินเชื่อของธนาคารยังคงมีการขยายตัวได้ดีต่อเนื่องโดยธนาคารยังคงมุ่งเน้นการขยายสินเชื่อไปในประเภทที่ให้ผลตอบแทนที่เหมาะสมและมีคุณภาพสินเชื่อที่ดี โดย ณ สิ้นไตรมาส 3/65 สินเชื่อมีการขยายตัว 17.3% จากสิ้นปี 64 ในส่วนของรายได้ที่มิใช่ดอกเบี้ย ปรับเพิ่มขึ้นเช่นกันที่ 2.5%
สำหรับงวดเก้าเดือนแรกของปี 65 บริษัทมีกำไรสุทธิ อยู่ที่ 6,172 ล้านบาท เพิ่มขึ้น 43.7% จากงวดเดียวกันของปีก่อน
อย่างไรก็ดีผลประกอบการงวดไตรมาส 3/65 นั้นเติบโตกว่าที่ทาง บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ได้คาดการณ์ไว้ว่าจะอยู่ที่ระดับ 1,912 ล้านบาท เติบโต 29.4%